PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/055	Bratislava 01. októbra 2010	

Protimonopolný úrad Slovenskej republiky, odbor koncentrácií v správnom konaní vedenom pod č. 0032/OK/2010 začatom dňa 31.08.2010 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom IMBEA IMMOEAST Beteiligungsverwaltung AG so sídlom Gaudenzdorfer Gürtel 67, 1120 Viedeň, Rakúsko, Id. č.: FN 337411v prostredníctvom právneho zástupcu Arthura Brauna M.A., usadeného euroadvokáta bpv Braun Partners s.r.o., o.z. so sídlom Karadžičova 8, 821 08 Bratislava, vo veci koncentrácie podnikateľov IMBEA IMMOEAST Beteiligungsverwaltung AG so sídlom Gaudenzdorfer Gürtel 67, 1120 Viedeň, Rakúsko, Id. č.: FN 337411v, Aviso Zeta Bank AG so sídlom Bankgasse 2, 1010 Viedeň, Rakúsko, Id. č.: FN 80713x a Aviso Delta  GmbH so sídlom Bankgasse 2, 1010 Viedeň, Rakúsko, Id. č.: FN 323556v

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľom IMBEA IMMOEAST Beteiligungsverwaltung AG so sídlom Gaudenzdorfer Gürtel 67, 1120 Viedeň, Rakúsko, Id. č.: FN 337411v nad podnikom podnikateľa Aviso Zeta Bank AG so sídlom Bankgasse 2, 1010 Viedeň, Rakúsko, Id. č.: FN 80713x, na základe Zmluvy o kúpe všetkých akcií spoločnosti Aviso Zeta Bank AG uzatvorenej dňa 19. 05. 2010 medzi Aviso Gamma GmbH a Fellner Wratzfeld & Partner Rechtsanwälte GmbH ako predávajúcimi a Imbea Immoeast ako kupujúcim a nad podnikom podnikateľa Aviso Delta  GmbH so sídlom Bankgasse 2, 1010 Viedeň, Rakúsko, Id. č.: FN 323556v, na základe Zmluvy o kúpe a postúpení všetkých obchodných podielov spoločnosti Aviso Delta GmbH uzatvorenej dňa 19. 05. 2010 medzi Imbea Immoeast ako kupujúcim a Aviso Gamma GmbH a Fellner Wratzfeld & Partner Rechtsanwälte ako predávajúcimi.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 31.08.2010 doručené listom zaevidovaným pod č. 3112/2010 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou IMBEA IMMOEAST Beteiligungsverwaltung AG so sídlom Gaudenzdorfer Gürtel 67, 1120 Viedeň, Rakúsko, Id. č.: FN 337411v (ďalej      len „Imbea Immoeast“) prostredníctvom právneho zástupcu Arthura Brauna  M.A., usadeného euroadvokáta bpv Braun Partners s.r.o., o.z. so sídlom Karadžičova 8, 821 08 Bratislava (ďalej len „právny zástupca“). 
2.	Na základe vyššie uvedeného sa začalo dňa 31.08.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod    č. 0032/OK/2010 vo veci koncentrácie, ktorá podľa Oznámenia koncentrácie spočíva v získaní priamej výlučnej kontroly spoločnosťou Imbea Immoeast nad podnikom spoločnosti Aviso Zeta Bank AG so sídlom Bankgasse 2, 1010 Viedeň, Rakúsko, Id. č.: FN 80713x (ďalej len „Aviso Zeta“) na základe Zmluvy o kúpe všetkých akcií spoločnosti Aviso Zeta Bank AG uzatvorenej dňa 19. 05. 2010 medzi Aviso Gamma GmbH a Fellner Wratzfeld & Partner Rechtsanwälte GmbH ako predávajúcimi a Imbea Immoeast ako kupujúcim (ďalej len „Zmluva o kúpe akcií“) a nad podnikom spoločnosti Aviso Delta GmbH so sídlom Bankgasse 2, 1010 Viedeň, Rakúsko, Id. č.: FN 323556v (ďalej len „Aviso Delta“) na základe Zmluvy o kúpe a postúpení všetkých obchodných podielov spoločnosti Aviso Delta GmbH uzatvorenej dňa 19. 05. 2010 medzi Imbea Immoeast ako kupujúcim a Aviso Gamma GmbH a Fellner Wratzfeld & Partner Rechtsanwälte ako predávajúcimi (ďalej len „Zmluva o prevode obchodných podielov“), o čom úrad informoval spoločnosť Imbea Immoeast prostredníctvom právneho zástupcu listom zaevidovaným pod číslom 3162/PMÚ SR/2010 dňa 07. 09. 2010.
3.	Vzhľadom na skutočnosť, že predmetné Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval spoločnosť Imbea Immoeast prostredníctvom právneho zástupcu na doplnenie Oznámenia koncentrácie a súčasne ho informoval, že lehota 60 pracovných dní na vydanie rozhodnutia podľa § 11 zákona nezačala plynúť.
4.	Spoločnosť Imbea Immoeast prostredníctvom právneho zástupcu doplnila Oznámenie koncentrácie listom č. 3197/2010 zo dňa 10.09.2010 a listom            č. 3273/2010 zo dňa 17.09.2010. Doručením listu č. 3273/2010 zo dňa 17.09.2010 sa Oznámenie koncentrácie stalo podľa § 10 ods. 12 zákona a vyhlášky úplné, a teda dňa 20.09.2010 začala podľa § 11 zákona plynúť lehota 60 pracovných dní na vydanie rozhodnutia, o čom úrad informoval spoločnosť Imbea Immoeast prostredníctvom právneho zástupcu listom č. 3287/PMÚ SR/2010 zo dňa 20.09.2010.
5.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 02.09.2010.
6.	Z podkladov a informácií, ktoré boli spoločnosťou Imbea Immoeast predložené v Oznámení koncentrácie vyplývajú nasledovné skutočnosti.

I. Podnikatelia

7.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Imbea Immoeast
8.	Spoločnosť Imbea Immoeast je akciová spoločnosť založená podľa rakúskeho práva. Predmetom jej činnosti je predovšetkým investičná činnosť v oblasti nehnuteľností. Spoločnosť Imbea Immoeast je členom skupiny IMMOFINANZ.
Spoločnosť Imbea Immoeast je kontrolovaná spoločnosťou IMMOFINANZ AG, ktorá je akciovou spoločnosťou kótovanou na Viedenskej burze, pričom z Oznámenia koncentrácie vyplýva, že nad spoločnosťou IMMOFINANZ AG nevykonáva priamu ani nepriamu kontrolu žiadna fyzická či právnická osoba. Spoločnosť Imbea Immoeast vykonáva kontrolu nad spoločnosťami sídliacimi  v Českej republike, Slovensku, Poľsku, Maďarsku, Slovinsku, Rumunsku, Bulharsku, Ukrajine a Ruskej federácii.
9.	Na území Slovenskej republiky vykonáva spoločnosť Imbea Immoeast kontrolu, či už výlučnú alebo spoločnú nad nasledujúcimi spoločnosťami:
-	BIG BOX NOVÉ ZÁMKY s.r.o. so sídlom Komárovská 62, 821 06 Bratislava, IČO: 35 932 317. Podľa výpisu z obchodného registra sa spoločnosť zaoberá prenájmom nehnuteľností, bytov a nebytových priestorov bez poskytovania iných než základných služieb spojených s prenájmom. 
-	 BIG BOX TRENČÍN s.r.o. so sídlom Komárovská 62, 821 06  Bratislava, IČO: 35 932 724. Podľa výpisu z obchodného registra sa spoločnosť zaoberá prenájmom nehnuteľností, bytov a nebytových priestorov bez poskytovania iných než základných služieb spojených s prenájmom.
-	BIG BOX POPRAD s.r.o. so sídlom Komárovská 62, 821 06 Bratislava, IČO: 35 932 244. Podľa výpisu z obchodného registra sa spoločnosť zaoberá okrem iného prenájmom nehnuteľností, bytov a nebytových priestorov bez poskytovania iných než základných služieb spojených s prenájmom; obstarávateľskou činnosťou spojenou so správou nehnuteľností; usporadúvaním a technicko-organizačným zabezpečením školení, kurzov, seminárov, vzdelávacích, kultúrnych, spoločenských, umeleckých a športových podujatí v rozsahu voľnej živnosti.
-	IMMOEAST Slovakia s.r.o. so sídlom Komárovská 6, 821 06 Bratislava, IČO: 35 946 539. Podľa výpisu z obchodného registra je predmetom podnikania spoločnosti okrem iného sprostredkovateľská činnosť v rozsahu voľnej živnosti; reklamná a propagačná činnosť.
-	POLUS, a.s. so sídlom Vajnorská 100, 831 04 Bratislava, IČO: 35 906 294. Podľa výpisu z obchodného registra sa spoločnosť zaoberá okrem iného činnosťou realitnej kancelárie (sprostredkovanie kúpy, predaja a prenájmu nehnuteľností); prenájmom nehnuteľností s poskytovaním iných než základných služieb spojených s prenájmom.
-	POLUS Tower 3, a.s. so sídlom Vajnorská 100/B, 831 04 Bratislava, IČO: 35 852 127. Podľa výpisu z obchodného registra je predmetom podnikania spoločnosti okrem iného sprostredkovateľská činnosť v oblasti obchodu, služieb a výroby; sprostredkovanie kúpy, predaja a prenájmu nehnuteľností.
-	BA/Energetika/, s.r.o. so sídlom Vajnorská 100, 831 04 Bratislava, IČO: 35 790 075. Podľa výpisu z obchodného registra sa spoločnosť zaoberá okrem iného obstarávaním služieb spojených so správou bytového a nebytového fondu.
-	POLUS Tower 2, a.s. so sídlom Vajnorská 100/B, 831 04 Bratislava, IČO: 35 950 854. Podľa výpisu z obchodného registra je predmetom podnikania spoločnosti okrem iného sprostredkovateľská činnosť v oblasti obchodu, služieb a výroby v rozsahu voľnej živnosti; sprostredkovanie kúpy, predaja a prenájmu nehnuteľností; prevádzkovanie odstavných plôch pre motorové vozidlá slúžiacich pre umiestnenie najmenej piatich vozidiel patriacich iným osobám než majiteľovi alebo nájomcovi nehnuteľnosti; prenájom nehnuteľností s poskytovaním iných než základných služieb spojených s prenájmom.
-	SCT s.r.o. so sídlom Trnavská cesta 50/A, 821 02 Bratislava, IČO:          35 951 915. Podľa výpisu z obchodného registra sa spoločnosť zaoberá okrem iného prenájmom nehnuteľností, bytov, nebytových priestorov bez poskytovania iných než základných služieb spojených s prenájmom; prenájmom hnuteľných vecí v rozsahu voľnej živnosti.
-	STOP.SHOP.Lučenec s.r.o. so sídlom Komárovská 62, 821 06 Bratislava, IČO: 36 749 630. Podľa výpisu z obchodného registra je predmetom podnikania spoločnosti okrem iného prenájom nehnuteľností, bytových a nebytových priestorov spojený s poskytovaním iných než základných služieb spojených s prenájmom - obstarávateľské služby; podnikateľské poradenstvo v rozsahu voľnej živnosti; poskytovanie software – predaj hotových programov na základe zmluvy s autorom.
-	STOP.SHOP.Ružomberok s.r.o. so sídlom Komárovská 62, 821 06 Bratislava, IČO: 36 750 212.  Podľa výpisu z obchodného registra je predmetom podnikania spoločnosti okrem iného prenájom nehnuteľností, bytových a nebytových priestorov spojený s poskytovaním iných než základných služieb spojených s prenájmom - obstarávateľské služby; podnikateľské poradenstvo v rozsahu voľnej živnosti; poskytovanie software – predaj hotových programov na základe zmluvy s autorom.
-	STOP.SHOP.Zvolen s.r.o. so sídlami na Komárovskej 62, 821 06 Bratislava. Podľa výpisu z obchodného registra je predmetom podnikania spoločnosti okrem iného prenájom nehnuteľností, bytových a nebytových priestorov spojený s poskytovaním iných než základných služieb spojených s prenájmom - obstarávateľské služby; podnikateľské poradenstvo v rozsahu voľnej živnosti; poskytovanie software – predaj hotových programov na základe zmluvy s autorom.
-	SCPO s.r.o. so sídlom Trnavská cesta 50/A, 821 02 Bratislava, IČO:       36 700 053. Podľa výpisu z obchodného registra sa spoločnosť zaoberá prenájmom nehnuteľností, bytov, nebytových priestorov bez poskytovania iných než základných služieb spojených s prenájmom.
-	BUWOG Slovakia s.r.o. so sídlom Trnavská cesta 50/A, 821 02 Bratislava, IČO: 36 816 167. Podľa výpisu z obchodného registra je predmetom podnikania spoločnosti prenájom nehnuteľností spojený s poskytovaním základných služieb spojených s prenájmom.
-	BUWON, s.r.o. so sídlom Mraziarenská 6, 821 08 Bratislava, IČO: 44 284 004. Predmetom podnikania spoločnosti je podľa výpisu z obchodného registra okrem iného prenájom nehnuteľností spojený s poskytovaním iných než základných služieb spojených s prenájmom; sprostredkovanie predaja, prenájmu a kúpy nehnuteľností.
-	CP Dubnica s.r.o. so sídlom Panská 14, 811 01 Bratislava, IČO: 43 988 211. Predmetom podnikania spoločnosti je podľa výpisu z obchodného registra okrem iného prenájom nehnuteľností spojený s poskytovaním iných než základných služieb spojených s prenájmom; správa bytového a nebytového fondu v rozsahu voľnej živnosti.
-	LIFESTYLE LOGISTIK s.r.o. so sídlom Tolstého 9, 811 06 Bratislava, IČO: 36 357 952. Predmetom podnikania spoločnosti je podľa výpisu z obchodného registra okrem iného logistika-optimalizácia prepravných sietí; kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod).
10.	Z vyššie uvedených skutočností vyplýva, že spoločnosť Imbea Immoeast je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa tento zákon podľa § 2 ods. 1 písm. a) zákona vzťahuje.
Aviso Zeta
11.	Spoločnosť Aviso Zeta je akciovou spoločnosťou založenou podľa rakúskeho práva. Spoločnosť Aviso Zeta pôsobí v oblasti developmentu nehnuteľností. 
12.	Akcionármi spoločnosti Aviso Zeta sú spoločnosť Aviso Gamma GmbH, ktorá vlastní 95 % akcií spoločnosti a  advokátska kancelária Fellner, Wratzfeld & Partner Rechtsanwälte GmbH (ďalej len „FWPR“), ktorá vlastní 5 % akcií spoločnosti. Spoločnosť Aviso Zeta vykonáva, či už priamu alebo nepriamu kontrolu nad spoločnosťami sídliacimi v Rakúsku, Slovensku, Poľsku, Maďarsku a Lotyšsku. 
13.	Na území Slovenskej republiky pôsobí spoločnosť Aviso Zeta prostredníctvom spoločnosti IRES Slovakia s.r.o. so sídlom Tomášikova 50/B, 831 04  Bratislava, IČO: 35 910 275 (ďalej len „Ires SK“). Podľa výpisu z obchodného registra je predmetom podnikania spoločnosti Ires SK najmä sprostredkovanie nákupu, predaja a prenájmu nehnuteľností (činnosť v oblasti nehnuteľností); správa nehnuteľností na základe kontraktu alebo honorára; obstarávateľská činnosť spojená so správou a údržbou nehnuteľností; manažment v oblasti stavebníctva.
14.	Z vyššie uvedených skutočností vyplýva, že spoločnosť Aviso Zeta je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa tento zákon podľa § 2 ods. 1 písm. a) zákona vzťahuje.
Aviso Delta
15.	Spoločnosť Aviso Delta je spoločnosťou s ručením obmedzeným, založenou podľa rakúskeho práva. Spoločnosť Aviso Delta sa zaoberá poradenstvom v oblasti manažérskych služieb. 
16.	Spoločníkmi spoločnosti Aviso Delta sú spoločnosť Aviso Gamma GmbH, ktorá vlastní 95 % obchodného podielu spoločnosti a advokátska kancelária FWPR, ktorá vlastní 5 % obchodného podielu spoločnosti. Aviso Delta vykonáva kontrolu nad spoločnosťami sídliacimi v Rakúsku, Českej republike, Slovensku, Poľsku, Maďarsku, Veľkej Británii a Rumunsku.
17.	Na území Slovenskej republiky pôsobí spoločnosť Aviso Delta prostredníctvom spoločnosti CPB Management Slowakei s.r.o. so sídlom Tomášikova 50/A,      821 02  Bratislava, IČO: 44 604 432 (ďalej len „CPB SK“). Podľa výpisu z obchodného registra je predmetom podnikania spoločnosti CPB SK okrem iného činnosť podnikateľských, organizačných a ekonomických poradcov; administratívne služby.
18.	Z vyššie uvedených skutočností vyplýva, že spoločnosť Aviso Delta je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa tento zákon podľa § 2 ods. 1 písm. a) zákona vzťahuje.

II. Forma koncentrácie

19.	Podľa § 9 ods. 1  zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

20.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

21.	Dňa 19. 05. 2010 bola uzatvorená Zmluva o kúpe akcií a Zmluva o prevode obchodných podielov, na základe ktorých má podnikateľ Imbea Immoeast nadobudnúť 100 % akcií spoločnosti Aviso Zeta a  100 % obchodný podiel na základnom imaní spoločnosti Aviso Delta.
22.	Z predložených podkladov a informácií v Oznámení koncentrácie, najmä zo Zmluvy o kúpe akcií a zo Zmluvy o prevode obchodných podielov vyplýva, že nadobudnutím 100 % akcií podnikateľa Aviso Zeta a 100 % obchodného podielu podnikateľa Aviso Delta, získa podnikateľ Imbea Immoeast možnosť vykonávať rozhodujúci vplyv na zloženie, hlasovanie a rozhodovanie orgánov podnikateľov Aviso Zeta a Aviso Delta, a tým získa možnosť vykonávať rozhodujúci vplyv na činnosť podnikateľa Aviso Zeta a podnikateľa Aviso Delta.
23.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, ktorá spočíva v získaní priamej výlučnej kontroly podnikateľom Imbea Immoeast nad podnikom podnikateľa Aviso Zeta na základe Zmluvy o kúpe akcií a nad podnikom podnikateľa Aviso Delta na základe Zmluvy o prevode obchodných podielov. 

III. Účastníci správneho konania a koncentrácie

24.	Podľa § 25 ods. 3 zákona účastníkom konania v prípade koncentrácie podľa  § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Imbea Immoeast, ktorý získava priamu výlučnú kontrolu nad podnikom podnikateľa Aviso Zeta a nad podnikom podnikateľa Aviso Delta.
25.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.
S ohľadom na uvedené, sú účastníkmi predmetnej koncentrácie podnikateľ Imbea Immoeast, ako podnikateľ ktorý získava kontrolu nad podnikom podnikateľa Aviso Zeta a podnikom podnikateľa Aviso Delta  a podnikatelia Aviso Zeta a Aviso Delta, ako podnikatelia, nad ktorými sa kontrola získava.

IV. Koncentrácia podliehajúca kontrole úradu

26.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie. 

27.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa    alebo
4. má právo riadiť jeho podnik,
c) podnikateľov, ktorí majú práva uvedené v písmene b) v podniku  účastníka koncentrácie,
d) podnikateľov, v ktorých majú podnikatelia uvedené v písmene c) práva uvedené v písmene b),
e) podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

28.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.
29.	Vzhľadom na skutočnosť, že koncentrácia vznikla na základe Zmluvy o kúpe akcií a Zmluvy o prevode obchodných podielov dňa 19.05.2010 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či predmetná koncentrácia podlieha kontrole úradu, vychádzal z obratov dosiahnutých účastníkmi koncentrácie v roku 2009.
30.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko celkový obrat dosiahnutý na území Slovenskej republiky za rok 2009 podnikateľom Imbea Immoeast presiahol 19 000 000 eur a celosvetový celkový obrat podnikateľa Aviso Zeta za rok 2009 presiahol 46 000 000 eur.
31.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V. Relevantné trhy

32.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

33.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
34.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky.
35.	Ako už bolo uvedené vyššie, podnikateľ Imbea Immoeast pôsobí v oblasti investovania  do nehnuteľností; podnikateľ Aviso Zeta je činný v bankovo-obchodnej činnosti a v oblasti developmentu nehnuteľností a podnikateľ Aviso Delta sa zaoberá poradenstvom v oblasti manažérskych služieb.
Imbea Immoeast
36.	Investovaním do nehnuteľností sa rozumie kúpa nehnuteľností za účelom vytvorenia dlhodobého hmotného majetku, prípadne ide o rozvoj alebo rekonštrukciu nehnuteľností za účelom zhodnotenia tohto investičného majetku.
37.	Podnikateľ Imbea Immoeast ako uviedol v Oznámení koncentrácie, sa zaoberá kúpou, budovaním, rozvojom a zhodnocovaním nehnuteľností. Nehnuteľnosti kupuje za účelom vytvorenia dlhodobého hmotného majetku a následne ich prenajíma. Portfóliom spoločnosti sú všetky sektory s nehnuteľnosťami, t.j. kancelárske a obchodné priestory, garáže, logistické zariadenia, byty a hotely. 
38.	Ďalej podnikateľ Imbea Immoeast uviedol, že sa venuje aj projektom výstavby nehnuteľností, avšak v takýchto prípadoch nie je dlhodobým investorom, ale projekt stavia v spolupráci s lokálnymi developermi a následne projekt predá.
39.	Ako vyplýva z Oznámenia koncentrácie, na území Slovenskej republiky podnikateľ Imbea Immoeast pôsobí len ako realitný investor, t.j. len v oblasti investovania do nehnuteľností.
Aviso Zeta
40.	Developmentom (výstavbou) nehnuteľností sa rozumie realizácia projektu rozvoja, rekonštrukcie alebo výstavby nehnuteľností za účelom následného predaja príslušnej nehnuteľnosti. 
41.	Developerské spoločnosti poskytujú služby klientom a uskutočňujú ich plány        v oblasti výstavby nových budov alebo areálov. Pre svojich klientov hľadajú vhodné pozemky, zabezpečujú architektonické návrhy, územné rozhodnutia a stavebné povolenia. Okrem toho zabezpečujú výberové konania na stavebnú spoločnosť, financovanie, stavebný dozor, kolaudáciu a iné. 
42.	Konkrétne projekty sú väčšinou realizované prostredníctvom účelovo založenej spoločnosti, ktorá je následne developerskou spoločnosťou predaná klientovi alebo, ak je projekt realizovaný na vlastný účet, predá sa v prvých 2 až 3 rokoch.
43.	Podnikateľ Aviso Zeta v oblasti developmentu nehnuteľností pôsobí prostredníctvom svojej dcérskej spoločnosti CREDO Immobilien Development-Gruppe. Na území Slovenskej republiky však podnikateľ Aviso Zeta v predmetnej oblasti v roku 2009 nemal žiadny projekt a nevykonával developerskú činnosť. 
44.	Okrem vyššie uvedenej činnosti, podnikateľ Aviso Zeta pôsobí v bankovo-obchodnej činnosti, ktorá zahŕňa úverové obchody pre súkromných a firemných klientov a vnútro-koncernové finančné vzťahy.
Aviso Delta
45.	Podľa podkladov predložených v Oznámení koncentrácie, podnikateľ Aviso Delta poskytuje výlučne služby v oblasti manažmentu pre skupinu IMMOFINANZ na základe manažérskych zmlúv. Manažérske zmluvy zahŕňajú poskytovanie personálu, infraštruktúru a služby pre obchodnú prevádzku skupiny IMMOFINANZ.
46.	Z vyššie uvedených skutočností vyplýva, že v aktivitách podnikateľa Imbea Immoeast a podnikateľa Aviso Delta nedochádza k horizontálnemu a ani k vertikálnemu prekrytiu. V prípade činností podnikateľa Imbea Immoeast a podnikateľa Aviso Zeta môže dochádzať k prekrývaniu činností, a to v oblasti investovania do nehnuteľností a v oblasti developmentu (výstavby) nehnuteľností, avšak vzhľadom na skutočnosť, že podnikateľ Aviso Zeta nepôsobí na území Slovenskej republiky, úrad sa nezaoberal otázkou presného zadefinovania tovarového a priestorového relevantného trhu. 

VI. Dopad koncentrácie na hospodársku súťaž

47.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením  § 4 ods. 1 zákona.
48.	Vzhľadom na skutočnosť, že v činnostiach podnikateľa Imbea Immoeast a podnikateľa Aviso Delta nedochádza k horizontálnemu a ani vertikálnemu prekrývaniu a v činnostiach podnikateľa Imbea Immoeast a podnikateľa Aviso Zeta nedochádza k prekrývaniu na území Slovenskej republiky z dôvodu, že podnikateľ Aviso Zeta na území Slovenskej republiky nepôsobí, úrad dospel k záveru, že uskutočnením predmetnej koncentrácie podnikateľmi Imbea Immoeast, Aviso Zeta a Aviso Delta sa nevytvára a ani neposilňuje dominantné postavenie podnikateľa Imbea Immoeast, ktorého dôsledkom sú významné prekážky efektívnej hospodárskej súťaže na relevantnom trhu na území Slovenskej republiky.
49.	 Podľa § 12 ods. 8 zákona sa toto rozhodnutie vzťahuje aj na obmedzenia súťaže,  ktoré s koncentráciou priamo súvisia a sú nevyhnutné na jej uskutočnenie.
50.	 Podľa § 33 zákona úrad listom č. 3361/PMÚ SR/2010 zo dňa 28.09.2010 vyzval účastníka správneho konania, t.j. podnikateľa Imbea Immoeast pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
51.	 Účastník predmetného správneho konania sa prostredníctvom svojho právneho zástupcu vyjadril listom zaevidovaným pod č. 3410/2010 dňa 01.10.2010, že berie na vedomie závery úradu uvedené vo výzve zaevidovanej pod č. 3361/PMÚ SR/2010 zo dňa 28.09.2010 a nemá žiadne pripomienky k výsledkom šetrenia ani žiadne návrhy na jeho doplnenie.
52.	 Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Emília Babiaková
					                  	     riaditeľka odboru koncentrácií

Rozhodnutie sa doručuje:
Arthur Braun M.A.
usadený euroadvokár
bpv Braun Partners s.r.o., o.z.
Karadžičova 8
821 08 Bratislava